钦定古今图书集成/明伦汇编/皇极典/第073卷 > 唐二十一
## 钦定古今图书集成/明伦汇编/皇极典/第073卷 > 唐二十一

### 僖宗本纪

按《唐书僖宗本纪》，“僖宗惠圣恭定孝皇帝，讳儇，懿宗
第五子也。母曰惠安皇太后王氏，始封普王，名俨。咸
通十四年七月，懿宗疾大渐，左右神策护军中尉刘
行深、韩文约立普王为皇太子。辛巳，即皇帝位于柩
前。八月癸巳，始听政。丁未，追尊母为皇太后。乙卯，韦
保衡为司徒。九月，贬保衡为贺州刺史。十月乙未，尚
书左仆射萧仿为中书侍郎同中书门下平章事。十
二月，震电。癸卯，大赦。免水旱州县租赋，罢贡鹰鹘。”云
南蛮寇黎州。

乾符元年二月甲午，葬“昭圣恭惠孝皇帝于简陵。”癸
丑，降死罪以下。赵隐罢。华州刺史裴坦为中书侍郎、
同中书门下平章事。四月辛卯，以旱理囚。五月乙未，
裴坦薨。刑部尚书刘瞻为中书侍郎、同中书门下平
章事。八月辛未，瞻薨。兵部侍郎、判度支崔彦昭为中
书侍郎、同中书门下平章事。十月，刘邺罢。吏部侍郎
郑畋为兵部侍郎，翰林学士承旨、户部侍郎卢携同
中书门下平章事。十一月庚寅，改元。群臣上尊号曰
“圣神聪睿仁哲明孝皇帝。”是月，萧仿为司空。魏博节
度使韩允中卒，其子简自称留后。十二月，党项、回鹘
寇天德军，云南蛮寇黎、雅二州，河西、河东、山南东道
东川兵伐云南。

二年正月己丑，朝献于太清宫。庚寅，朝享于太庙。辛
卯，有事于南郊，大赦。赐文武官阶、勋、爵，文宣王及二
王后、三恪一子官。云南蛮请和。四月庚辰，太白昼见。
浙西突阵将王郢反。五月，右龙武军大将军宋皓讨
之。萧仿薨。六月，濮州贼王仙芝、尚君长陷曹、濮二州，
河南诸镇兵讨之。吏部尚书李蔚为中书侍郎、同中
书门下平章事。幽州将李茂勋逐其节度使张公素，
自称“留后。”七月，以蝗避正殿，减膳。十一月，震电
三年。二月丙子，以旱，降死罪以下。三月，葬暴骸。平卢
军节度使宋威为“指挥诸道招讨草贼”使，检校左散
骑常侍曾元裕副之，募能捕贼三百人者，官以将军。
幽州卢龙军节度使李茂勋立其子可举“为留后。”五
月庚子，以旱理囚，免浙东西一岁税。昭王汭薨。六月
乙丑，雄州地震。抚王纮为太尉。七月辛巳，雄州地震。
镇海军节度使裴璩及王郢战，败之。鄂王润薨。九月
乙亥朔，日有食之，避正殿。丙子，王仙芝陷汝州，执刺
史王镣。十一月，陷郢、复二州。十二月，京师地震。王仙
芝陷申、光、庐、寿、通、舒六州，忠武军节度使崔安潜为
诸道行营都统，宫苑使李琢为“诸军行营招讨草贼
使”，右威卫上将军张自勉副之。是冬，无雪。

四年正月丁丑，降“死罪以下二等，流人死者听收葬。”
崔彦昭为司空。二月，王仙芝陷鄂州。闰月，崔彦昭罢。
昭义军乱，逐其节度使高湜。宣武军节度使王铎检
校司徒、兼门下侍郎、“同中书门下平章事。”三月，宛句
贼黄巢陷郓、沂二州，天平军节度使薛崇死之。四月
壬申朔，日有食之。是月，陕州军乱，逐其观察使崔碣。
江西贼柳彦璋陷江州，执其刺史陶祥。高安制置使
锺传陷抚州。五月，有彗星，避正殿，减膳。六月，王铎为
司徒。庚寅，雄州地震。八月，黄巢陷隋州，执刺史崔休
征。九月，沙陀寇云、朔二州。盐州军乱，逐其刺史王承
颜。十月，河中军乱，逐其节度使刘侔。十一月，尚君长
降，宋威杀之。十二月，安南戍兵乱，逐桂管观察使李
瓒、江州刺史刘秉仁及柳彦璋战，败之。

五年正月丁酉，王仙芝陷江陵外郛。壬寅，曾元裕及
王仙芝战于申州，败之。元裕为诸道行营招讨草贼
使，张自勉副之。宋威罢招讨使。二月癸酉，云中守捉
使李克用杀大同军防御使段文楚。己卯，克用寇遮
虏军。是月，王仙芝伏诛。其将王重隐陷饶州，刺史颜
标死之。江西贼徐唐莒陷洪州。三月，黄巢陷濮州，寇
河南。崔安潜罢，都统张自勉为东西面行营招讨使。
湖南军乱，逐其观察使崔瑾。四月，饶州将彭令璋克
饶州，自称刺史，徐唐莒，伏诛。五月丁酉，郑畋、卢携罢。
翰林学士承旨、户部侍郎豆卢瑑为兵部侍郎，吏部
侍郎崔沆为户部侍郎、“同中书门下平章事。”是日，雨
雹，大风拔木。八月，大同军节度使李国昌陷岢岚军。
黄巢陷杭州。九月，李蔚罢。吏部尚书郑从谠为中书
侍郎、同中书门下平章事。黄巢陷越州，执观察使崔琢。镇海军将张潾克越州。十月，昭义军节度使李钧、
幽州卢龙军节度使李可举讨李国昌。十一月丁未，
河东宣慰使崔季康为河东节度、代北行营招讨使。
十二月甲戌，黄巢陷福州。庚辰，崔季康、李钧及李克
用战于洪谷，败绩。是岁，天平军节度使张裼卒，衙将
崔君裕自知州事。

六年正月，镇海军节度使高骈为诸道行营兵马都
统。魏王佾薨。二月，京师地震，蓝田山裂出水。河东军
乱，杀其节度使崔季康。四月庚申朔，日有蚀之。凉王
侹薨。王铎为荆南节度使、南面行营招讨都统。五月，
泰宁军节度使李系为湖南观察使副之。黄巢陷广
州，执岭南东道节度使李迢，陷安南。八月甲子，东都
留守李蔚为河东节度、“代北行营招讨使。”闰十月，黄
巢陷潭、沣二州，澧州刺史李绚死之。十一月丙辰，两
日并出而斗。戊午，河东节度使康传圭为代北行营
招讨使。辛酉，黄巢陷江陵，杀李迢。丁丑，山南东道节
度使刘巨容及黄巢战于荆门，败之。十二月壬辰，克
江陵。是月，贬王铎为太子宾客，分司东都。兵部尚书
卢携为门下侍郎、“同中书门下平章事。”是岁，淄州刺
史曹全晸克郓州，杀崔君裕。黄巢陷鄂、宣、歙、池四州。
朗州贼周岳陷衡州，逐其刺史徐颢。荆南将雷满陷
朗州，刺史崔翥死之。“石门蛮向瓌陷澧州，权知州事
吕自牧死之。桂阳贼陈彦谦陷郴州，刺史董岳死之。”
广明元年正月乙卯，改元。免岭南、荆湖、河中、河东税
赋十之四。戊寅，荆南监军杨复光、泰宁军将段彦谟
杀其守将宋浩，以常滋为节度留后。淮南将张潾及
黄巢战于大云仓，败之。二月丙戌，李国昌寇忻、代二
州。戊戌，河东军乱，杀其节度使康传圭。壬子，郑从谠
罢为河东节度使、代北行营招讨使。三月辛未，以旱
避正殿，减膳。四月甲申，京师、东都、汝州雨雹，大风拔
木。丁酉，太府卿李琢为蔚、朔招讨都统。壬寅，张潾克
饶州。五月，汝州防御使诸葛爽为蔚、朔招讨副使。泰
宁军将刘汉宏反。张潾及黄巢战于信州，死之。六月，
巢陷睦、婺、宣三州。江华贼蔡结陷道州，宿州贼鲁景
仁陷连州。七月，黄巢陷滁、和二州。辛酉，天平军节度
使曹全晸为东面副都统。辛未，刘汉宏降。李可举及
李国昌战于药见岭，败之。八月辛卯，昭义军乱，杀其
节度使李钧。癸卯，荥王㥽为司空。是月，㥽薨。九月，忠
武军将周岌杀其节度使薛能，牙将秦宗权自称权
知蔡州事。十月，黄巢陷申州。十一月，河中都虞候王
重荣逐其节度使李都。黄巢陷汝州。壬戌，幸左神策
军阅武。护军中尉田令孜为诸道兵马都指挥制置
招讨使，忠武军监军杨复光副之。丁卯，东都留守刘
允章叛附于黄巢。壬申，巢陷虢州，田令孜为汝、洛、晋、
绛、同、华都统。十二月壬午，黄巢陷潼关。甲申，贬卢携
为太子宾客，分司东都。翰林学士承旨、尚书左丞王
徽为户部侍郎，翰林学士、户部侍郎裴澈为工部侍
郎、“同中书门下平章事，行在咸阳。”丙戌，左金吾卫大
将军张直方率武官叛附于黄巢，巢陷京师。辛卯，次
凤翔。丙申，河阳节度使诸葛爽叛附于黄巢。丁酉，次
兴元。庚子，广德公主豆卢瑑、崔沆、尚书左仆射刘邺、
右仆射于琮、太子少师裴谂、御史中丞赵濛、刑部侍
郎李溥、京兆尹李汤死于黄巢。是岁，雨血于靖陵。
“中和元年正月壬子，如成都。壬申，兵部侍郎、判度支
萧遘为工部侍郎、同中书门下平章事。”丁丑，次成都。
二月己卯，赦剑南三川。太子少师王铎为司徒，兼门
下侍郎、同中书门下平章事，淮南节度使高骈为京
城四面都统。邠宁节度使李存礼讨黄巢。凤翔节度
使郑畋及巢战于龙尾坡，败之。邠宁将王玫陷邠州。
戊戌，清平镇使陈晟执睦州刺史韦诸，自称刺史。三
月辛亥，黄巢陷邓州，执刺史赵戎。辛酉，郑畋为京城
西面行营都统。甲子，畋及泾原节度使程宗楚、天雄
军经略使仇公遇盟于凤翔。是月，王徽罢，诸葛爽以
河阳降。四月戊寅，王玫伏诛。程宗楚。朔方军节度使
唐弘夫及黄巢战于咸阳，败之。壬午，巢遁于灞上。丁
亥，复入京师，弘夫、宗楚死之。是月，赦李国昌及其子
克用以讨黄巢。五月丙辰，克用寇太原，振武军节度
使契苾璋败之。辛酉，大风，雨土。是月，刘巨容为南面
行营招讨使。杨复光克邓州。六月，鄮贼锺季文陷明
州。辛卯，邠宁节度副使朱玟及黄巢战于兴平，败绩。
戊戌，郑畋为司空、兼门下侍郎、同中书门下平章事、
京城四面行营都统。丙午，李克用陷忻、代二州。七月
丁巳，大赦，改元。庚申，翰林学士承旨、兵部侍郎韦昭
度同中书门下平章事。丙寅，神策军将郭琪反，伏诛。
辛未，田令孜杀左拾遗孟昭图，义武军节度使王处
存为东南面行营招讨使。八月，感化军将时溥逐其
节度使支详，自称留后。昭义军节度使高浔及黄巢
战于石桥，败绩，其将成麟杀浔，入于潞州。己丑，众星
陨于成都。九月丙午，鄜延节度使李孝章、夏绥银节
度使拓拔思恭及黄巢战于东渭桥，败绩。临海贼杜
雄陷台州。辛酉，封子震为建王。己巳，昭义军戍将孟方立杀成麟，自称留后。永嘉贼朱褒陷温州。是秋，河
东霜杀禾。十月，凤翔行军司马李昌言逐其节度使
郑畋。十一月，李昌言为凤翔节度行营招讨使。郑畋、
裴澈罢。遂昌贼卢约陷处州。十二月，安南戍将闵顼
逐湖南观察使李裕，自称留后。是岁，霍丘镇使王绪
陷寿、光二州。

二年正月辛亥，王铎为诸道行营都都统，承制封拜；
太子少师崔安潜副之。高骈罢都统。辛未，王处存为
京城东面都统，李孝章为北面都统，拓拔思恭为南
面都统。二月甲戌，黄巢陷同州。己卯，太子少傅分司
东都。郑畋为司空、兼门下侍郎、“同中书门下平章事。
丙戌，李昌言为京城西面都统”，邠宁节度使朱玫为
河南都统诸谷防遏使。三月，邛州蛮阡能叛，西川部
将杨行迁讨之。李克用陷蔚州。六月，朱玫为京城西
北面行营都统，杨行迁及阡能战于干溪，败绩。己亥，
荆南监军朱敬玟杀其节度使段彦谟，少尹李燧，自
称留后。七月，保大军节度留后东方逵为京城东面
行营招讨使。抚州刺史锺传陷洪州，江西观察使高
茂卿奔于江州。八月丁巳，东方逵为京城东北面行
营都统，拓拔思恭为京城四面都统。魏博节度使韩
简陷孟州。九月丙戌，黄巢将朱温以同州降。己亥，温
为右金吾卫大将军、河中行营招讨副使。是月，太原
桃李实。岭南西道军乱，逐其节度使张从训。平卢军
将王敬武逐其节度使安师儒，自称留后。十月，岚州
刺史汤群以沙陀反。韩简寇郓州，天平军节度使曹
全晸死之，部将崔用自称留后。诸葛爽陷孟州。十一
月，荆南军乱，牙将陈儒自称留后。丙子，汤群伏诛。是
岁，关中大饥。南城贼危全讽陷抚州，危仔倡陷信州。
庐州将杨行密逐其刺史郎幼复，和州刺史秦彦逐
宣歙观察使窦潏。

三年正月，雁门节度使李克用为京城东北面行营
都统。乙亥，王铎罢。二月，魏博军乱，杀其节度使韩简，
其将乐彦祯自称留后。己未，建王震为太保。三月，“天
有声于浙西。”壬申，李克用及黄巢战于零口，败之。四
月甲辰，又败之于渭桥。丙午，复京师。五月，郑畋为司
徒、东都留守、检校司空郑从谠为司空、同中书门下
平章事。淮南将张瓌陷复州，奉国军节度使秦宗权
叛附于黄巢。七月，宣武军节度副大使朱全忠为东
北面都招讨使。郑畋罢，兵部尚书、判度支裴澈同中
书门下平章事。八月，黄巢、秦宗权寇陈州，淮南将韩
师德陷岳州。九月，武宁军节度使时溥为东面兵马
都统。是秋，晋州地震。十月，全椒贼许勍陷滁州。李克
用陷潞州，刺史李殷锐死之。十一月壬申，剑南西川
行军司马高仁厚及阡能战于邛州，败之。十二月，忠
武军将鹿晏弘逐兴元节度使牛勗，自称留后。是岁，
天平军将曹存实克郓州，石镜镇将董昌逐杭州刺
史路审中。

四年正月，婺州将王镇执其刺史黄碣，叛附于董昌。
二月，镇伏诛。浦阳将蒋瓌陷婺州，舒州贼吴迥逐其
刺史高澞。三月甲子，剑南东川节度副大使杨师立
反。西川节度使陈敬瑄为西川东川、山南西道都指
挥招讨使。前杭州刺史路审中陷鄂州。五月辛酉，朱
全忠及黄巢战，败之。辛未，河东节度使李克用及巢
战于宛句，败之。癸酉，高仁厚为剑南东川节度使，以
讨杨师立。壬午，福建团练副使陈岩逐其观察使郑
镒，自称观察使。六月乙卯，赦剑南三川，瘗京畿骸骨。
七月辛酉，杨师立伏诛。壬午，黄巢伏诛。九月，山南西
道节度使鹿晏弘反。十月，萧遘为司空。十一月，鹿晏
弘陷许州，杀节度使周岌，自称留后。十二月，甲午，荆
南行军司马张瓌逐其节度使陈儒，自称留后。盗杀
义昌军节度使王铎。是岁，关中大饥。濮州刺史朱宣
逐天平军节度使曹存实，自称留后。武昌军将杜洪
陷岳州。

光启元年正月庚辰，荆南军将成汭陷归州。是月，王
绪陷汀、漳二州，南康贼卢光稠陷虔州。三月丁卯，至
自成都。己巳，大赦，改元。时溥为蔡州四面行营兵马
都统，萧遘为司徒，韦昭度为司空。四月，吴迥伏诛。秦
宗权陷襄州，山南东道节度使刘巨容奔于成都。武
当贼冯行袭陷均州，逐其刺史李煜。五月，群臣上尊
号曰《至德光烈皇帝》。六月，幽州卢龙军乱，杀其节度
使李可举，其将李全忠自称留后。壬戌，秦宗权陷东
都。七月，义昌军乱，逐其节度使杨全玫，牙将卢彦威
自称留后。八月，光州贼王潮执王绪。甲寅，杀右补阙
常濬。乐彦桢杀洺州刺史马爽。九月，河中节度使王
重荣反，邠宁节度使朱玫讨之。十月癸丑，朱全忠及
秦宗权战于双丘，败绩。十一月，河东节度使李克用
叛附于王重荣，重荣及克用寇同州，刺史郭璋死之。
十二月癸酉，朱玫及王重荣、李克用战于沙苑，败绩。
乙亥，克用犯京师。丙子，如凤翔。

二年正月辛巳，镇海军将张郁陷常州。戊子，如兴元。
癸巳，朱玫叛，寇凤翔。二月，郑从谠为太傅。三月壬午山南西道节度使石君涉奔于凤翔，遂州刺史郑君
雄陷汉州。丙申，次兴元。戊戌，御史大夫孔纬、翰林学
士承旨、兵部尚书杜让能为兵部侍郎、同中书门下
平章事。是春，成都地震，凤翔女子化为丈夫。四月乙
卯，朱玫以嗣襄王煴入于京师。五月丙戌，有星孛于
箕、尾。武宁军将丁从实陷常州，逐其刺史张郁。六月，
淮西将黄皓杀钦化军节度使闵顼。衡州刺史周岳
陷潭州，自称节度使。七月，秦宗权陷许州，忠武军节
度使鹿晏弘死之。八月，王潮陷泉州，刺史廖彦若死
之。幽州卢龙军节度使李全忠卒，其子匡威自称留
后。九月，有星陨于扬州。戊寅，静难军将王行瑜陷兴、
凤二州。十月丙午，嗣襄王煴自立为皇帝，尊皇帝为
“太上元皇圣帝。”朱全忠陷滑州，执义成军节度使安
师儒。丙辰，杭州刺史董昌攻越州，浙东观察使刘汉
宏奔于台州。是月，河阳节度使诸葛爽卒，其子仲方
自称留后。神策行营先锋使满存克兴、凤二州。感义
军节度使杨晟陷文州，武宁军将张雄陷苏州。十一
月庚子，秦宗权陷郑州。十二月，魏州地震。丙子，台州
“刺史杜雄执刘汉宏降于董昌，昌自称浙东观察使。”
丙辰，朱玫伏诛。丁巳，煴伏诛。秦宗权陷孟州，诸葛仲
方奔于汴州。是岁，天平军将朱瑾逐泰宁军节度使
齐克让自称留后。湘阴贼邓进思陷岳州，杜洪陷鄂
州，自称“武昌军节度留后。”

三年三月癸未，萧遘、裴澈、兵部侍郎郑昌图有罪伏
诛。壬辰，如凤翔。郑从谠罢，韦昭度为司徒。癸巳，镇海
军将刘浩逐其节度使周宝，度支催勘使薛朗自称
知府事。四月甲辰，六合镇遏使徐约陷苏州，逐其刺
史张雄。甲子，淮南兵马使毕师铎陷扬州，执其节度
使高骈。是月，维州山崩。五月甲戌，宣歙观察使秦彦
入于扬州。癸未，秦宗权陷郑州。六月，陷孟州。河阳将
李罕之入于孟州。张全义入于东都。己酉，凤翔节度
使李昌符反。庚戌，犯大安门，不克，奔于陇州。壬子，武
定军节度使李茂贞为陇州招讨使。丁巳，护国军将
常行儒杀其节度使王重荣，其兄重盈自称留后。壬
戌，亳州将谢殷逐其刺史宋衮。七月丁亥，降死罪以
下“贞观、开元、建中、兴元功臣后，予一子九品正员官，
减常膳三之一，赐民九十以上粟帛。”七月，李昌符伏
诛。八月，韦昭度为太保。壬寅，谢殷伏诛。朱全忠陷亳
州。壬子，陷曹州，刺史丘弘礼死之。九月，户部侍郎、判
度支张濬为兵部侍郎、“同中书门下平章事。”秦彦杀
高骈。十月丁未，朱全忠陷濮州。甲寅，封子升为益王。
杭州刺史钱镠陷常州。丁卯，镠杀周宝。是月，秦宗权
将孙儒寇扬州。十一月壬申，庐州刺史杨行密陷扬
州，秦彦、毕师铎奔于孙儒。十二月癸巳，“淮西将赵德
𬤇陷江陵，荆南节度使张瓌死之。朱全忠为东南面
招讨使。”饶州刺史陈儒陷衢州。上蔡贼冯敬章陷蕲
州。

文德元年正月甲寅，孙儒杀秦彦、毕师铎。癸亥，朱全
忠为“蔡州四面行营都统。”丙寅，薛朗伏诛。钱镠陷润
州。二月乙亥，不豫。己丑，至自凤翔。庚寅，谒于太庙，大
赦，改元。是月，“魏博军乱，杀其节度使乐彦祯，其将罗
弘信自称权知留后。”三月戊戌朔，日有食之，既。壬寅，
疾大渐。立寿王杰为皇太弟，知军国事。癸卯，皇帝崩
于武德殿，年二十七。

按《旧唐书僖宗本纪》，僖宗惠圣恭定孝皇帝，讳儇，懿
宗第五子，母曰惠安皇后王氏。咸通三年五月八日
生于东内，初封普王，名俨。十四年七月，懿宗大渐，其
月十八日制曰：“朕守大器之重，居兆人之上，日慎一
日，如履如临。旰昃劳怀，寝兴思理，涉道犹浅，导化未
孚。而摄养乖方，寒暑成疠，实有虑于阙政，且无暇于
怡神。恙未少瘳，日加寖剧，万务凡总，须有主张。考思
旧章，谋于卿士，思阐鸿业，式建皇储。第五男普王俨
改名儇，孝敬温恭，宽和博厚，日新令德，天假英姿，言
皆中规，动必由礼，俾崇邦本，允协人心。宜立为皇太
子，权勾当军国政事。咨尔中外卿士，洎于腹心之臣，
敬保予嗣，辅成予志，各竭乃心，以安黎庶，布告中外，
知朕意焉。”是日，懿宗崩。二十日，即皇帝位于柩前，时
年十二。左军中尉刘行深、右军中尉韩文约居中执
政，并封国公。八月，皇帝释服，册圣母王氏为皇太后。
河南大水，自七月雨不止，至释服后方霁。九月，守司
空、门下侍郎、平章事韦保衡贬贺州刺史，以岳州刺
史于琮为太子少傅。“缘琮贬逐者并放还。”循州司户
崔沆复为中书舍人，前户部侍郎、知制诰、翰林学士
承旨郑畋为左散骑常侍，前兵部侍郎、知制诰、翰林
学士张杨为太子宾客，前谏议大夫高湘复为谏议
大夫，前宣歙观察使杨严复为给事中。十月，左仆射、
门下侍郎、平章事刘邺检校左仆射、“同平章事，兼扬
州大都督府长史，充淮南节度观察副大使、知节度
事。”十一月，以光禄大夫、守太子少傅、驸马都尉于琮
检校尚书左仆射，兼襄州刺史、御史大夫，充山南东

乾符元年春正月辛酉朔。乙丑，左仆射、门下侍郎、平
章事萧仿兼右仆射、门下侍郎；吏部尚书、平章事王
铎检校吏部尚书、同平章事，兼汴州刺史，充宣武军
节度、宋亳观察等使。二月，葬懿宗于简陵。三月，以河
东节度使、检校尚书右仆射崔彦昭为尚书兵部侍
郎，充诸道盐铁转运等使；以银青光禄大夫、京兆尹、
“上柱国、岐山郡开国公、食邑三千户窦澣检校户部
尚书、太原尹、北都留守、御史大夫，充河东节度、管内
观察处置等使”；以中书侍郎、刑部尚书、同平章事赵
隐检校吏部尚书、润州刺史、浙江西道都团练观察
等使。四月，崔彦昭本官同平章事，领使如故。以前淮
南节度使李蔚为吏部尚书。以天平“军节度使、检校
尚书右仆射，兼郓州刺史高骈检校司空，兼成都尹，
充剑南西川节度副大使、知节度事；以右散骑常侍
韦荷为吏部侍郎；前同州刺史崔璞为右散骑常侍；
右领军卫上将军浑僖检校吏部尚书、左千牛卫上
将军；以侍御史卢引征为司封员外郎，判户部案。”五
月，以吏部侍郎郑畋为兵部侍郎、同平章事，户部侍
郎、知制诰、翰林学士、赐紫金鱼袋卢携本官同平章
事，太子右庶子李峄为太仆卿，侍御史裴渥为起居
郎。以岭南东道节度使、检校刑部尚书郑从谠为刑
部尚书，以吏部侍郎韦荷检校礼部尚书、广州刺史、
岭南东道节度使。七月，以礼部侍郎裴瓒为检校左
散骑常侍、潭州刺史、御史大夫、湖南观察使、故湖南
观察使李庾赠礼部尚书。十月，以中书舍人崔沆为
中书侍郎，右谏议大夫崔引为给事中。十一月丙戌
朔。庚寅，上有事于宗庙，礼毕，御丹凤门，大赦，改元为
“乾符。”宰相萧仿兼司空、弘文馆大学士、太清宫使、兵
部侍郎崔彦昭为中书侍郎，兵部侍郎郑畋为集贤
殿大学士。以宣慰沙陀六州部落、检校兵部尚书李
钧为灵武节度。制曰：“朕以沙陀骁勇，重累战功，六州
蕃浑，沐浴王化。念其出于猜贰，互有伤残，而克璋报
仇，其意未已。被我君临之德，轸吾子育之心，爰择良
能，俾之宣抚。惟尔先正，尝镇北门，待国昌以雄杰之
才，置国昌于济活之地。既藉奕叶之旧，又怀任土之
观，是用付以封疆，委之军旅，必集王事，无坠家声。”初，
钧父业镇太原，能安集代北部落。时李国昌父子据
大同、振武、吐浑、契苾、幽州诸道之军攻之不利，故假
钧灵武节钺，率师招谕之。以长安令李璧为谏议大
夫，以吏部员外郎徐彦若为长安令，兵部郎中卢鄯
为楚州刺史。十二月，党项、回鹘寇边。以左司郎中崔
原为兵部郎中，江州刺史李可仁为右司郎中，权知
工部尚书牛蔚为礼部尚书、太子宾客于为工部
尚书。是冬，南诏蛮寇蜀，诏河西、河东、山南西道东川
征兵赴援。西川节度使高骈奏：“奉敕抽发长武、鄜州、
河东等道兵士赴剑南行营者。伏以西川新军旧军
差到已众，况蛮蜑小丑，必可枝梧。今以道路崎岖，馆
驿穷困，更有军顿，立见流移，所谓望一处完全而百
处俱破。且兵不在众，而在于和，其左右神策、长武镇、
鄜川河东所抽甲马兵士，人数不少，况备办军食，费
损尢多。又缘三道藩镇，尽扼羌戎，边鄙未宁，望不差
发。如已在道路，并请降敕勒回。”诏答曰：“蛮蜑如尚凭
陵，固须倍兵御敌。若已奔退，即要并力追擒，方藉北
军，助平南寇。其三处兵士，宜委高骈候到蜀日，分布
驱使，具务多多之办，宁乱整整之师。其河东一千二
百人，令窦澣不要差发。”时骈捍蛮已退，长武兵士竟
至蜀而还。议者惜其劳费，而虚邀出入之赏也。右军
中尉韩文约以疾乞休致，从之。

二年春正月乙酉朔。己丑，宰相崔彦昭率文武百寮
上尊号，上御正殿受册。以知内枢密田令孜为右军
中尉。南蛮骠信遣使乞盟，许之。以凤州刺史郭弘业
为左金吾卫将军，库部郎中韦岫为泗州刺史，都官
员外郎李频为建州刺史。二月，以兵部侍郎、充诸道
盐铁转运使王凝为秘书监，以所补吏职罪也。以吏
部侍郎裴坦为兵部侍郎，充诸道盐铁转运使。以翰
林学士崔澹为中书舍人，翰林学士徐仁嗣为司封
郎中，学士如故。以容管经略招讨使高秦检校户部
尚书，太府卿李峄为宗正卿，湖州刺史张搏为庐州
刺史，库部员外郎杨堪为吏部员外郎。三月，以右补
阙郑勤为起居郎，度支推官牛徽为右补阙，以户部
郎中崔彦融为长安令，都官郎中杨知退为户部郎
中，左司员外郎唐峤为刑部郎中，刑部员外郎毕绍
颜为左司员外郎，侍御史郑顼为刑部员外郎。四月，
海贼王郢攻剽浙西郡邑。以殿中侍御史李烛为礼
部员外郎，以太子宾客张禓为吏部侍郎，前淮南节
度使李蔚为太常卿，成德军节度使王景崇加开府
仪同三司。秘书监萧岘为国子祭酒，汝州刺史崔彦
冲为太子宾客分司。新除吏部侍郎张禓为京兆尹。
东川点检兵马使吴行鲁可金紫光禄大夫、检校兵
部尚书，兼梓州刺史、御史大夫，充剑南东川节度等使。以东川节度使、检校户部尚书崔充为河南尹；河
南尹李晦检校左散骑常侍，兼福州刺史、福建都团
练观察使。以凤翔陇西节度使、检校司徒、同平章事、
上柱国、凉国公、食邑三千户，令狐绹进封赵国公。五
月，濮州贼首王仙芝聚于长垣县，其众三千，剽掠闾
井，进陷濮州，俘丁壮万人。郑州节度使李种出兵击
之，为贼所败。以殿中少监薛珰为卫州刺史，国子司
业裴拙为洋州刺史，中书舍人崔沆为礼部侍郎，兵
部郎中裴虔馀为太常少卿。六月，以司勋员外郎薛
迈为兵部郎中，户部员外郎郑就为司勋员外郎，仓
部员外郎郑綮为户部员外郎，主客员外郎王镣为
仓部员外郎。秋，七月，以大理卿蔡行以为丰州刺史、
天德军都防御使，大理卿“张彦远为大理卿。以京兆
尹张禓检校户部尚书，兼郓州刺史、御史大夫，充天
平军节度、郓曹濮观察等使。”以左司勋员外郎杜贞
符为都官郎中，吏部员外郎牛循为金州刺史，司封
员外郎卢引征为吏部员外郎。十月，以秘书少监李
贶为谏议大夫；以前大同军及云朔都防御、营田供
军等使李“珰检校左散骑常侍、澧州刺史，充天德军
澧州西城中城都防御使、本管押蕃落等使。”以考功
员外郎赵蕴为吏部员外郎，户部员外郎卢庄为起
居员外郎，礼部员外郎萧遘为考功员外郎。十一月，
以起居郎刘崇龟为礼部员外郎，殿中侍御史孔纶
为户部员外郎。是月，雷震电。左仆射王铎兼门下侍
郎、同平章事，复辅政。

三年春正月己卯朔，司空、门下侍郎、同平章事萧仿
以病求免，罢为太子太傅。浙西奏诛王郢徒党。以左
金吾卫大将军、右街使齐克让检校兵部尚书，兼兖、
沂、海等州节度使。三月，以吏部尚书归仁晦、吏部侍
郎孔晦、吏部侍郎崔荛试宏词选人，考功郎中崔庾、
考功员外郎周仁举为考官。以太常卿李蔚本官同
平章事。奉天镇上言，“金龙昼见，自河升天。”门下侍郎
崔彦昭太清宫使、弘文馆大学士、中书侍郎、刑部尚
书、平章事郑畋监修国史。以右武卫大将军墨冲谦
为左金吾卫大将军，以黎州刺史杜冈为雅州刺史。
五月，以江西观察使独孤云为太子少傅，金州刺史
束乡励为嘉州刺史。六月，敕福建观“察使李播、荆州
刺史杨权古、蔚州刺史王龟范、璧州刺史张贽、濮州
刺史韦浦、施州刺史娄傅会、邢州刺史王回、抚州刺
史崔理、黄州刺史计信。卿等刺史亲人之官，苟不谙
详，岂宜除授？比为朕养百姓，非独荥尔一身，每念疲
羸，实所伤叹。李播等九人授官之时，众词不可。王回
等三人，到郡无政，惟务贪求，实污方州，并宜停任。”以
检校右散骑常侍、卫尉卿李铎为太府卿，以凉王傅
分司裴思谦为卫尉卿，抚王府长史刘允章凉王傅，
主客郎中崔福为汾州刺史，荆南节度副王慥为主
客郎中。六月，以门下侍郎、刑部尚书、平章事、太清宫
使、弘文馆大学士、判度支崔彦昭兼左仆射，中书侍
郎郑畋兼门下侍郎，太常卿、平章事李蔚为中书侍
郎，以歙州刺史萧骞为右司员外郎，右司员外郎崔
潼为歙州刺史。七月，草贼王仙芝寇掠河南十五州，
其众数万。是月，贼逼颍、许，攻汝州，下之，掳刺史王镣。
刑部侍郎刘承雍在郡为贼所害，贼遂南攻唐、邓、安、
黄等州。时关东诸州府兵不能讨贼，但守“城而已。”以
户部郎中李节为驾部郎中，金部郎中王慥为户部
郎中，主客郎中郑𫍯为金部郎中，金部员外郎张谯
为主客郎中，屯田员外郎窦珝为金部员外郎，京兆
司录赵晔为屯田员外郎，工部侍郎崔朗为同州刺
史，左军擗仗使、左监门卫上将军西门思恭为右威
卫上将军。以右谏议大夫、知制诰魏筜为中书舍人。
九月，以右丞崔荛权知吏部侍郎，礼部侍郎崔沆为
尚书右丞，中书舍人高湘权知礼部侍郎，京兆尹杨
知至为工部侍郎，兵部尚书兼太常卿李珰检校尚
书右仆射；太常卫尉卿萧宽为鸿胪卿，充闲厩使。以
宰相崔彦昭男《保谦》为秘书省校书郎；右仆射、门下
侍郎、平章“事崔彦昭加特进、门下侍郎，礼部尚书、平
章事，郑畋可特进大中大夫、平章事，卢携可银青光
禄大夫，银青光禄大夫、平章事，李蔚可金紫光禄大
夫。”以太府卿李峄检校工部尚书、滑州刺史、御史大
夫，充义成军节度、郑滑颍观察处置等使。雅州自六
月地震至七月未止，压伤人颇众。诏“河南藩镇举兵
讨贼。”以刑部郎中李磎为户部郎中，分司东都。户部
郎中郑𫍯为刑部郎中；户部郎中、知制诰、翰林学士
王徽为中书舍人，户部员外郎、翰林学士萧遘为户
部郎中，学士并如故。谏议大夫赵蒙为给事中，商州
刺史张同为谏议大夫。十一月，以司门员外郎郑荛
为池州刺史，水部员外郎樊充为工部员外郎；汴宋
度支使杜孺休为水部员外郎。太常少卿崔浑贬康
州刺史，扬州左司马郑祥澧州刺史，度支分巡院使
李仲章为建州刺史。十二月，以右金吾卫将军张简

四年春正月癸酉朔。丁丑，降制“赦天下系囚及徒流
人放还。”以谏议大夫李汤为给事中，以兵部郎中崔
厚为谏议大夫，大理少卿王承颜为盐州刺史，明州
刺史殷僧辩为大理卿。以吏部尚书郑从谠、吏部侍
郎孔晦、吏部侍郎崔荛考宏词选人。三月，以开府、行
内侍监致仕刘行深为内侍省观军容、守内侍监致
仕。以判盐铁案、检校考功郎中郑溵为司封员外郎，
充转运判官，兵部员外郎裴渥为蕲州刺史，职方员
外郎卢澄为兵部员外郎。以草贼大寇河南、山南。诏
曰：“乱常干纪，天地所不容；伐罪吊人，帝王之大典。历
观往代，遍数前朝。其有怙众称兵，凭凶构孽，或疑迷
于郡县，或残害于生灵。初则狐假鸱张，自谓骁雄莫
敌；旋则鸟焚鱼烂，无非破败而终。盖以逆顺相悬，幽
明共怒。近者庞勋拒命，王郢梴灾，结聚至多，猖狂颇
甚，寻则身膏原野，家受诛戮。亦有方从叛乱，能自徊
翔，移吉凶于反掌之间，变祸福于立谈之际。则诸葛
爱今为刺史，朱实见存，将军弘霸，郎受职于禁营，宋
再雄策名于淮海，莫不”身名光显，家族辉荣。近准诸
道奏报，“草贼稍多，江西淮南，宋、亳、曹、颍，或攻郡县，或
掠乡村，虽命兵师，且令招抚。”朕以宽弘为理，慈愍居
心，每念苍生，皆同赤子。恨不能均其衣食，令致荒饥，
宁忍迫以锋铓，断其身首。如王仙芝及诸贼头领，能
洗心悔过，散卒休兵，所在州府投降，便令具名闻奏
朝廷，当“议奖升。如诸贼顽傲不悛，凶强自恃，即宜令
诸道兵师，掎角诛剪。若诸军全捕得一火草贼，数至
三百人已上者，超授将军，赏钱一千贯。如乡村有干
勇才略，而能率合义徒，驱除草寇者，本处以闻，亦与
重赏。如郑镒、汤群之辈，已为刺史，朝廷故不食言。敕
到，宜令诸道明行宣谕，令知朕意。”青州节度使宋威
上表，请“步骑五千，特为一使，兼率本道兵士，所在讨
贼，必立微功，以酬圣奖。”优诏嘉之，乃授威诸道招讨
草贼使，仍给禁兵三千，甲马五百匹。仍谕河南方镇
曰：“王仙芝本为盐贼，自号草军。南至寿、庐，北经曹、宋，
半年烧劫，仅十五州，两火转闻，逾七千众。诸道发遣
将士，同共讨除，日月渐深，烟尘未息，盖以递相观望，
虚费糇粮，州县罄于供承，乡村泣于侵暴。今平卢军
节度使宋威，深愤萑蒲，请行诛讨。”朕以威前时蜀部，
破南诏之全军，比岁徐州，摧庞勋之大阵，官阶甚贵，
可以统诸道之都头；骁勇素彰，足以破伏戎之草寇。
今已授指挥“诸道兵马招讨草贼使，候宋威到本道
日，供给犒设，并取上供钱支给。仍命指挥都头，凡攻
讨进退，取宋威处分。”时贼渠王仙芝、尚君长在安州，
宋威自青州与副使曹全晸进军攻讨，所在破贼。是
月，冤胊贼黄巢聚万人攻郓州，陷之，逐节度使薛崇。
五月，幽州节度使李茂勋上表乞致仕，以其男可举
权知兵马事。制以寿王杰为开府仪同三司、幽州经
略卢龙等军节度观察押奚契丹等使；以幽州节度
副使、权知兵马事李可举检校“左散骑常侍、幽州大
都督府左司马，充幽州兵马留后。”《制》以幽州卢龙节
度使、检校工部尚书李茂勋守尚书左仆射致仕。以
前绵州刺史皇甫镛为秘书少监，以陈州刺史许珂
为睦州刺史，以右卫将军程可复为左卫大将军。黄
巢贼陷沂州。六月，以宣歙观察使高骈检校司空，兼
润州刺史、镇海军节度、苏常杭润观察处置、江淮盐
铁转运、江西招讨等使；以汝州防御使李钧检校尚
书右仆射、潞州大都督府长史，充昭义军节度、潞邢
洺磁观察等使；幽州留后李可举请以本军讨沙陀
三部落，从之。七月，黄巢自沂、海其徒数万趋颍、蔡，入
查牙山，遂与王仙芝合。七月，贼陷随州，执刺史崔休
征，群贼屯于白洑。是月，江州贼首柳彦璋聚徒陷江
州，杀刺史陶祥。八月，以中书舍人崔澹权知贡举。沙
陀大寇云、朔。十月，诏“昭义节度李钧、幽州李可举、吐
浑赫连铎、白义诚、沙陀、安庆薛葛部落合兵讨李国
昌”父子于蔚州。十一月，贼王仙芝率众渡汉，攻江陵，
节度使杨知温婴城拒守。知温本非御侮之才，城无
宿备，贼急攻之。十二月，贼陷江陵之郛，知温穷蹙，求
援于襄阳，山南东道节度使李福悉其师援之。时沙
陀军五百骑在襄阳，军次荆门，骑军击贼，败之，贼尽
焚荆南郛郭而去。

五年春正月丁酉朔，沙陀首领李尽忠陷遮虏军。太
原节度使窦澣遣都押衙康傅圭率河东土团二千
人屯代州，将发，求赏呼噪，杀马步军使邓虔。窦澣自
入军中安慰，仍借率富户钱五万贯以赏之。朝廷以
澣非御侮才，以前昭义节度使曹翔检校尚书右仆
射，兼太原尹、北都留守、河东节度使；又以左散骑常
侍支谟为河东节度副使。二月，王仙芝馀党攻江西，
招讨使宋威出军屡败之，仍宣诏书谕仙芝。仙芝致
书于威，求节钺，威伪许之。仙芝令其大将尚君长、蔡
温玉奉表入朝，威乃斩君长、温玉以徇。仙芝怒，急攻
洪州，陷其郛；宋威赴援，与贼战，大败之，杀仙芝，传首京师。尚君长弟尚让为黄巢党，以兄遇害，乃大驱河
南、山南之民，其众十万，大掠淮南，其锋甚锐。侍中、晋
国公王铎请自督众讨贼。天子以宋威失策，杀君长，
乃以王铎检校司徒，兼侍中、门下侍郎、江陵尹、荆南
节度使，充诸道兵马都统。三月，王铎奏“兖州节度使
李系为统府左司马，兼潭州刺史，充湖南都团练观
察使。”黄巢之众再攻江西，陷虔、吉、饶、信等州，自宣州
渡江，由浙东欲趋福建，以无舟船，乃开山洞五百里，
由陆趋建州，遂陷闽中诸州。以吏部尚书郑从谠、吏
部侍郎崔沆考宏词选人。七月，滑州、忠武、昭义诸道
之师会于太原，大同军副使支谟为前锋，先趋行营。
八月，沙陀陷岢岚军，曹翔自率军赴忻州。翔至军，中
风而卒，诸军皆退。太原大惧，闭城门。昭义兵士为乱，
劫坊市。九月，门下侍郎、吏部尚书、平章事李蔚检校
尚书左仆射，充东都留守；以吏部尚书郑从谠本官
同平章事。十月，司空、平章事崔彦昭罢为太子太傅。
十一月，制以河东宣慰使、权知代北行营招讨崔季
康检校户部尚书，兼太原尹、北都留守，充河东节度、
代北行营招讨使。沙陀攻石州，崔季康救之。十二月，
季康与北面行营招讨使李钧与沙陀、李克用战于
岢岚军之洪谷，王师大败，钧中流矢而卒。戊戌，代州
昭义军乱，为代州百姓所杀殆尽。以中书舍人张读
权知礼部贡举。

六年春正月辛卯朔，河东节度使崔季康自静乐县
收合馀众回军。军乱，杀孔目官石裕，季康委众遁归。
行营衙将张锴、郭朏率其众归太原。兵士鼓噪，攻东
阳门，入使衙，季康父子皆被害。三月，以吏部侍郎崔
沆、崔澹试宏词选人，驾部郎中卢蕰、刑部郎中郑顼
为考官。制以邠宁节度使李偘检校户部尚书，兼太
原尹、北都留守，充河东节度等使。四月，黄巢陷桂管。
五月，贼围广州，仍与广南节度使李岩、浙东观察使
崔璆书，求保荐，乞天平节钺。璆、岩上表论之，诏公卿
议其可否。宰相郑畋、卢携争论于中书，词语不逊，俱
罢为太子宾客，分司东都。以吏部侍郎崔沆为兵部
侍郎，户部侍郎、翰林学士豆卢瑑并本官同平章事。
黄巢陷广州，大掠岭南郡邑。八月，制以特进、检校司
空、东都留守李蔚为检校司徒、同平章事，兼太原尹、
北都留守、河东节度观察，兼代北行营招讨供军等
使。十月，《制》以镇海军节度、浙江西道观察处置等使
高骈检校司徒、同平章事、扬州大都督府长史，充淮
南节度副大使、知节度事、江淮盐铁转运、江南行营
招讨等使，进封燕国公，食邑三千户。初，骈在浙西，遣
大将张璘、梁绩等大破黄巢于浙东，贼进寇福建，逾
岭表，故移镇扬州。时贼北逾大庾岭，朝廷授骈诸道
行营兵马都统。太原节度使李蔚卒，以礼部侍郎张
读权知左丞事。十一月，制以银青光禄大夫、检校右
散骑常侍、河东行军司马、雁门代北制置等使、石岭
镇北兵马、代北军等使、上柱国康傅圭检校工部尚
书，兼太原尹、北都留守、河东节度使。时傅圭已率兵
在代州，是月，自行营赴任，两都虞候张锴、郭胐迎于
乌城驿，并杀之，军中震悚。又制以神策大将军周宝
检校尚书左仆射，兼润州刺史、镇海军节“度、浙江西
道观察等使；以定州已来制置内闲厩宫苑等使、金
紫光禄大夫、检校刑部尚书、上柱国、太原县开国伯、
食邑七百户王处存检校户部尚书，兼定州刺史，充
义武军节度、易定观察处置、北平军等使。”十二月，制
以河东马步军都虞候朱玫为代州刺史，以太子宾
客分司卢携为兵部尚书、同平章事、太子宾客郑畋
检校左仆射、凤翔尹，充凤翔节度使。

广明元年春正月乙卯朔，上御宣政殿，制曰：“朕祗膺
宝祚，嗣守宗祧，夙夜一心，勤劳八载，实欲驱黎元于
仁寿，致华夏之昇平。而国步犹艰，群生寡遂，灾迍荐
起，寇孽仍臻，窃弄干戈，连攻郡邑，虽输降款，未息狂
谋。江右海南，疮痍既甚；湖湘、荆汉，耕织屡空。言念疲
羸，良深轸恻。我心未济，天道如何！赖近者严敕师徒”，
稍闻胜捷，皆明圣之潜祐，宁菲德以言功。属节变三
阳，日当首岁，乃御正殿，爰命改元，况及发生，是宜在
宥。自古继业守文之主，握图御宇之君，必自正月吉
辰，发号施令，所以垂千年之懿范，固万代之洪基，莫
不由斯道也。可改乾符七年为广明元年。近日东南
州府频奏，“草贼结连，本是平人，迫于饥馑，驱之为盗，
情不愿为。委所在长吏子细晓谕，如自首归降，保非
诈伪，便须抚纳，不要勘问。如未倒戈，即登时剪扑。东
南州府遭贼之处，农桑失业，耕种不时，就中广州、荆
南、湖南，盗贼留驻人户逃亡，伤夷最甚。自广明以前，
诸色税赋，宜令十分减四。其河中府、太原府遭贼寇
掠处，亦宜准此。”吏部“选人粟错及除駮放者，除身名
渝滥欠考外，并以比远残阙收注。入仕之门，兵部最
滥，全无根本，颇坏纪纲。近者武官多转入文官，依资
除授，宜惩僣幸，以辨品流。自今后武官不得转入文
官选改，所冀轮辕各适，秩序区分，其内司不在此限沙陀部落逾雁门关，进逼忻州。二月，沙陀逼太原，陷
大谷。康傅圭遣大将伊钊、张彦球、苏弘轸分兵拒之
于秦城驿，为沙陀所败。傅圭怒，斩苏弘轸。张彦球，部
下兵士为乱，倒戈攻太原，杀傅圭。监军使周从寓，安
慰方定。是月，制以开府仪同三司、门下侍郎兼兵部
尚书、同平章事，充太清宫使；弘文馆大学士、延资库
使、上柱国、荥阳郡开国公、食邑三千户郑从谠检校
司空、同平章事，兼太原尹、北都留守，充河东节度、管
内观察处置兼行营招讨供军等使。黄巢贼军自衡、
永州下，顿陷湖南、江西属郡。时都统王铎、前锋都将
李系守潭州，有众五万，并诸团结军，号“十万。”贼自桂
杨编木为筏数千，其众乘暴水沿湘而下，径至潭州，
急攻其城，一日而陷，李系仅以身免，兵士五万皆为
贼所杀，流尸塞江。贼将尚让乘胜沿流而下，进逼江
陵。王铎闻系军败，乃弃城奔襄阳。别将刘汉宏大掠
江陵之民，剽剥不胜其酷，士民亡窜山谷，江陵焚剽
殆尽，半月馀，贼众方至江陵。三月，贼悉众欲寇襄阳，
江西招讨使曹全晸与襄阳节度使刘巨容谋拒之。
时营于荆门，贼军一万屯于团林驿。全晸命巨容悉
以精甲阵于林薄之中，自以骑军挑战，伪不胜而遁，
贼大乘之，比至荆门，其徒不成列，巨容发伏击之，贼
大溃而走。全晸铁骑急追之，比至江陵，十俘七八。黄
巢、尚让以馀众徒济江，全晸方渡江袭贼，遽诏至，以
段彦谋为江南节度使，全晸乃还。贼遂率舟军东下，
攻鄂州，陷其郛。全晸救至，贼遂转战江西，陷江西饶、
信、杭、衢、宣、歙、池等十五州。全晸在江西，朝廷以王铎
统众无功，乃授淮南节度使高骈为诸道兵马行营
都统。骈令大将张璘渡江讨贼，屡捷。贼众疫疠，其将
李罕之以一军投淮南，其众稍沮。是月，沙陀寇忻、代，
诏以汝州防御使诸葛爽为北“面行营副招讨”，率东
都防御兵士赴代州。四月甲申朔，大雨雹，大风拔两
京街树十二三，东都长夏门内古槐十拔七八，宫殿
鸱尾皆落。丁酉，制“以检校吏部尚书、前太常卿、上柱
国、陇西郡开国公、食邑三千户李琢为光禄大夫、检
校尚书右仆射、御史大夫，充蔚朔等州诸道行营都
招讨使，应东北面行营李孝昌、李元礼、诸葛爽、王重
盈、朱玫等兵马，及忻、代州土团，并取琢处分。”以内常
侍张存礼充都粮料使，判官崔鋋充制置副使。六月，
代北行营招讨使李琢、幽州节度使李可举、吐浑首
领赫连铎等军，讨李克用于云州。时克用令其大将
军傅文达守蔚州，高文集守朔州。吐浑、赫连铎遣人
说高文集令归国，文集与沙陀首领李友金、萨葛都
督米海万、安庆都督史敬存以前蔚州归款于李琢。
时克用率众御燕军于雄武军。七月，沙陀三部落李
友金等开门迎天军，克用闻之，亟来赴援，为李可举
之兵追击，大败于药儿岭。李琢、赫连铎又击败于蔚
州，降文达。李克用部下皆溃，独与国昌及诸兄弟北
入达靼部。乃以吐浑都督赫连铎为云州刺史、大同
军防御使，吐浑白义诚为蔚州刺史，萨葛米海万为
朔州刺史。加李可举检校司徒、同平章事。八月，黄巢
之众渡江，寇淮南。是岁春末，贼在信州，疫疠，其徒多
丧。淮南将张璘急击之，贼惧，以金啖璘，仍致书高骈，
乞保命归国。骈信之，厚待其使，许求节钺。时昭义、武
宁、义武等军兵马数万赴淮南，骈欲收功于己，乃奏
贼已将殄不在诸道之师，并遣还北。贼知诸军已退，
以求节钺不获，暴怒，与骈绝请战。骈怒，令张璘整军
击之，为贼所败，临阵杀璘。贼遂乘胜渡江，攻天长、六
合等县。骈不能拒，但决陈登水自固而已。朝廷闻贼
复振，大怒，诏河南诸道之师屯于溵水，官军大集，贼
未北渡。时兖州节度使齐克让屯汝州。九月，徐州兵
三千人赴溵水，途经许，许州节度使薛能前为徐帅，
得军民情，徐军吏至请馆，能以徐军“怀惠”，令馆于州
内。许军惧徐人见袭，许州大将周岌自溵水以其戍
卒还逐薛能，自据其城。徐军以至河阴，闻许军乱，徐
将时溥亦以戍兵还徐，逐节度使支详。齐。克让惧兵
见袭，亦还兖州，溵水诸军皆散。贼闻之，十月，乃悉众
渡淮。黄巢自号“率土大将军”，其众富足，自淮已北，整
众而行，不剽财货，惟驱丁壮为兵耳。十一月辛亥朔。
己巳，贼陷东都，留守刘允章率分司官属迎谒贼供
顿而去，坊市晏然。壬申，陷虢州。丙子，攻潼关，守关诸
将望风自溃。十二月庚辰朔。辛巳，贼据潼关。时左军
中尉田令孜专政，宰相卢携曲事之，相与误谋，以至
倾败。令孜恐众罪加己，请贬携官，命学士王徽、裴彻
为相。甲申，宣制以户部侍郎、翰林学士王徽、裴彻本
官同平章事，贬右仆射、门下侍郎、平章事卢携为太
子宾客。携闻贼至，仰药而死。是日，上与诸王、妃后数
百骑，自子城由含光殿、金光门出幸山南，文武百官
不之知，并无从行者，京城晏然。是日晡晚，贼入京城。
时右骁卫大将张直方率武官十馀迎黄巢于坡头。
壬辰，黄巢据大内，僭号大齐，称年号“金统”，悉陈文物，
据丹凤门伪赦。以太常博士皮日休、进士沈云翔为学士，为《伪赦书》云：“揖让之仪，废已久矣；窜遁之迹，良
用怃然。朝臣三品已上，并停见任，四品已下，宜复旧
位。”以赵章为中书令，尚让为太尉，崔璆为中书侍郎、
平章事。时宰相豆卢瑑、崔沆、故相左仆射刘邺、太子
少师裴谂、御史中丞赵蒙、刑部侍郎李溥、故相于琮，
皆从驾不及，匿于闾里，为贼所捕，皆遇害。将作监郑
綦、库部郎中郑系，义不臣贼，举家《雉经》而死。

中和元年春正月庚戌朔，车驾在兴元。以翰林学士
承旨、尚书户部侍郎、知制诰萧遘为兵部侍郎，充诸
道盐铁转运等使，寻以本官同平章事，领使如故。以
宿州刺史刘汉宏为越州刺史，领东军节度、浙江东
道观察处置等使。诏“太原节度使郑从谠发本道之
师，与北面行营招讨副使诸葛爽、代州刺史、北面行”
营马步都虞候朱玫、夏州将李思恭等行营诸军，并
赴京师讨贼。河中马步都虞候王重荣逐其帅李郁，
自称留后。二月，代州北面行营都监押陈景思率沙
陀、萨葛、安庆等三部落与吐浑之众三万赴援关中，
次绛州，沙陀首领翟稽俘掠绛州叛还。景思知不可
用，遣使诣行在，请赦李国昌父子，令“讨贼以赎罪。”从
之。三月，陈景思赍诏入达靼，召李克用军屯蔚州，克
用因大掠雁门已北军镇。以凤翔节度使郑畋守司
空、门下侍郎、同平章事，充京西诸道行营都统，与泾
原节度使程宗楚、秦州经略使仇公遇、鄜延节度使
李孝恭、夏州节度使拓拔思恭等同盟起兵，传檄天
下。黄巢遣大将林言、尚让率众数万寇凤翔，郑畋率
师逆击，大败贼众于龙尾陂。四月，以前大同军防御
使李克用检校工部尚书，兼代州刺史、雁门已北行
营兵马节度等使。五月，李克用赴代州，遂率蕃、汉兵
万人南出石岭关，称“准诏赴难长安。”丁巳，沙陀军至
太原，郑从谠供给粮料。辛酉，沙陀求发军赏钱，从谠
与钱千贯、米千石。克用怒，纵兵大掠。从谠求援于振
武，契苾通自率兵来赴，与沙陀战于晋王岭。沙陀败
走，陷榆次、阳曲而退。是日，大风，天雨土。特进、尚书右
仆射赵隐卒，赠司空。六月，沙陀退还代州，车驾幸成
都府，西川节度使陈敬瑄自来迎奉。七月丁未朔。乙
卯，车驾至西蜀。丁巳，御成都府。廨改广明“二年为中
和元年”，大赦天下。以兵部侍郎、判度支韦昭度本官
同平章事。以侍中王铎检校太尉、中书令，兼滑州刺
史、义成军节度、郑滑观察处置，兼充京城四面行营
都统。以太子太保崔安潜为副观军容使，西门思恭
为天下行营兵马都监押，中书侍郎、平章事、诸道盐
铁转运等使韦昭度为供军使。时淮南节度使高骈
为诸道行营都统，自车驾出幸，中使相继，促骈起军。
骈托以周宝、刘汉宏不利于己，迁延半岁，竟不出军。
乃以铎为都统，以河中节度使王重荣为京城北面
都统，义武军节度使王处存为京城东面都统，鄜延
节度使李孝章为京城西面都统，朔方军节度使拓
拔思恭为京城南面都统，以忠武监军使杨复光为
天下行营兵马都监，代西门思恭；许王铎以便宜从
事。遣郎官御史分行天下，征兵赴门内。八月，代北行
营兵马使诸葛爽、朱玫、拓拔思恭等军屯渭桥。朱玫
屯兴平，为贼将王璠所击，退保奉天。诸葛爽降贼，伪
署爽河阳节度使。许州牙将秦宗权奏破贼于汝州，
乃授宗权蔡州防御使。昭义节度使高浔与贼将李
详战于石桥，为贼所败，退归河中，贼乘胜陷同州。九
月，泽潞高浔牙将刘广擅还据潞州。是月，浔天井关
戍将孟方立率戍卒攻刘广，杀之，方立遂自称留后，
仍移军镇于邢州。制以京城四面催阵使、守兵部尚
书王徽检校左仆射，兼潞州大“都督府长史、昭义节
度、潞邢洺磁观察等使。”贬高浔、端州刺史杨复光。王
重荣以河西、昭义、忠武、义成之师屯武功。凤翔节度
使郑畋以病征还行在，以凤翔大将李昌言代畋为
节度使，兼“京城西面行营都统。”十月，青州军乱，逐节
度使安师儒，立其行营将王敬武为留后。十二月，行
营都统王铎率禁军、山南、东川之师三万至京畿，屯
于盩厔。

二年春正月甲辰朔，天下勤王之师，云会京畿，京师
食尽。贼食树皮，以金玉买人于行营之师，人获数百
万。山谷避乱百姓，多为诸军之所执卖。二月，泾原大
将唐弘夫大败贼将林言于兴平，俘斩万计。王处存
率军二万，径入京城，贼伪遁去，京师百姓迎处存，欢
呼叫噪。是日，军士无部伍，分占第宅，俘掠妓妾。贼自
灞上分门复入，处存之众苍黄溃乱，为贼所败。黄巢
怒，百姓欢迎处存，凡丁壮皆杀之，坊市为之流血。自
是诸军退舍，贼锋愈炽。三月，前蔚州刺史苏祐为沙
陀所败，弃郡投镇州，至灵寿，部人为盗，祐为王景崇
所杀。七月辛丑朔，丙午夜，西北方赤气如绛虹竟天。
贼将尚让攻宜君砦，雨雪盈尺，甚寒，贼兵冻死者十
二三。八月庚子，贼同州防御使朱温杀其监军严实，
与大将胡真、谢曈等来降。王铎承制拜华州刺史、潼

而还。九月，贼以黄邺为华州刺史。初，贼以李详守华
州，详与朱温素善。及温归河中，黄巢遣阉官后冗率
功臣马千匹至华杀详，以邺代归。太原诸山桃杏有
花实。十月，西北方无云而雷，名“天狗坠。”以岚州刺史
汤群为怀州刺史。时群倚沙陀为援，朝廷疑而易之。
郑从谠遣人传官告授群，群怒，杀使者，据城内《沙陀》。
魏博节度使韩简以兵攻郓州，节度使曹全晸拒之，
为简所败，执而杀之。全晸大将朱瑄以馀众保郓州，
乞和于简，简舍之而去。十一月，沙陀李克用监军陈
景思以部落之众一万七千骑，自岚石州路赴河中，
贼将李详下牙队，斩华州守将归明王铎，用其部将
王遇为华州刺史。十二月己亥朔。庚戌，成德军节度、
镇冀深赵观察处置等使、开府仪同三司、检校太尉、
中书令、上柱国、常山郡王、食邑六千户王景崇卒，赠
太傅，谥曰忠穆。遗表请以子镕缵继戎事，遂以镕为
兵马留后。

三年春正月戊辰朔，车驾在成都府。雁门节度使、检
校工部尚书李克用率师至河中。己巳，《沙陀》军进屯
沙苑之干坑。二月，沙陀攻华州，刺史黄邺出奔，至石
堤谷，追擒之。魏博节度使韩简再兴兵讨河阳，诸葛
爽遣大将李罕之拒之于武陟，逆击之，魏军大败而
还。大将乐彦贞先据魏州，韩简为部下所杀。推彦贞
“为留后，就加李克用检校尚书左仆射”、忻代云蔚等
州观察处置等使。三月丁卯朔。壬申，沙陀军与贼将
赵章、尚让战于成店，贼军大败，追奔至良天坡，横尸
三十里，王重荣筑尸为京观。四月丁酉朔。庚子，沙陀
忠武、义成、义武等军趋长安，贼悉众拒之于渭桥，大
败而还，李克用乘胜追之。己卯，黄巢收其残众，由蓝
田关而遁。庚辰，收复京城。天下行营兵马都监杨复
光上章告捷行在曰：“顷者妖兴雾市，啸聚丛祠，而岳
牧藩侯，备盗不谨。谓大同之运常可容奸，谓无事之
秋纵其长恶。贼首黄巢，因得充盈窟穴，蔓延萑蒲，驱
我蒸黎，徇其凶逆。展鉏鹤以成锋刃，杀耕牛以恣燔
炮。魑魅昼行，虺蜴夜”噬。自南海失守，湖外丧师，养虎
灾深，驯枭逆大，物无不害，恶靡不为，豺狼贻朝市之
忧，疮痏及腹心之痛。遂至毒流万姓，盗污两京，衣冠
衔涂炭之悲，郡邑起丘墟之叹。万方共怒，十道齐攻，
仗九庙之威灵，殄积年之凶丑。河中节度使王重荣，
神资壮烈，天赋机谋，誓立功名，志安家国。至于屯田
待敌，率士当冲，收百姓十万馀家，降贼党三万馀众。
法能持重，功遂晚成，久稽原野之刑，未决雷霆之怒。
自收同、华，进逼京师，夕烽高照于国门，游骑频临于
灞岸。既知四隅断绝，百计奔冲，如穷鸟触笼，似飞蛾
赴焰。雁门节度使李克用，神传将略，天付忠贞，机谋
与武艺皆优，臣节共本心相称。杀贼无非“手刃，入阵
率以身先，可谓雄才，得名飞将。统领本军南下，与臣
同力前驱，虽在寝兴，不忘寇孽。今月八日，遣衙队将
前锋守宗、河中骑将白志迁、横野军使满存、蹑云都
将丁行存、朝邑镇将康师贞、忠武黄头军使庞从等
三十二都”，随李克用自光泰门先入京师，力摧凶逆。
又遣河中将刘让、王瓌、冀军武孙珙、忠武大将乔从
遇，郑滑将韩从威，荆南大将申屠悰，沧州大将贾滔，
易定大将张仲庆、寿州大将张行方、天德大将顾彦
朗、左神策弩手甄君楚、公孙佐、横冲军使杨守亮、蹑
云都将高周彝，忠顺都将胡贞、绛州监军毛宣伯、聂
弘裕等七十都继进。贼尚为坚阵，来抗官军。李克用
率励骁雄，“整齐金革，叫噪而声将动瓦喑呜而气欲
吞。沙宽列戈矛，麾军夹击，自卯至申，凶徒大败。自望
春宫蹙杀，至昇阳殿合围，戈不滥挥，矢无虚发，其贼
即时奔遁，散入商山，徒延漏刃之生，伫作饮头之器。
伏自收平京国，三面皆立大功，若破敌摧锋，雁门实
居其首。其馀将佐，同效驱驰。兼臣所部二万馀人，数
岁栉风沐雨，既兹荡定，并录以闻。”报至，从官称贺。五
月，制以河中节度使、检校尚书右仆射王重荣检校
司空、同平章事，馀如故；雁门已北行营节度、忻代蔚
朔等州观察处置等使、校检尚书左仆射、代州刺史、
上柱国、食邑七百户李克用检校司空、同平章事，兼
太原尹、北京留守，充河东节度、管内观察处置等使；
义武军节度使、检校司空王处存检校司徒、同平章
事，馀如故。以检校尚书右仆射、华州刺史、潼关防御
等使朱温检校司空，兼汴州刺史、御史大夫，充宣武
节度观察等使，仍赐名全忠。京城西北营都统，充金
紫光禄大夫、检校司空、邠州刺史、邠宁节度使朱玫
就加同平章事，进封吴兴县侯，食邑一千户；鄜坊节
度使、金紫光禄大夫、检校尚书右仆射东方达就加
同平章事。王铎罢行营都统，依前检校太师、中书令，
进封晋国公，加食邑二千户，节度观察使如故。时中
尉田令孜用事，自负帷幄之功，以“铎用兵无功，而由
杨复光建荣召沙陀成破贼之效，欲权归北司”，乃黜
王铎而悦复光也。就加诸道行营兵马都监杨复光开府仪同三司、弘农郡开国公，食邑三千户，充同、华
等州管内制置使，仍赐号“资忠耀武匡国平难功臣。”
六月乙未朔。甲子，杨复光卒于河中，其部下忠武八
都都头鹿晏弘、晋晖、王建、韩建等，各以其众散去。时
复光兄复恭、知内枢密。田令孜以复光立破贼功，惮
而恶之，故贼平赏薄。及闻复光死，甚悦，复摈复恭，罢
枢密为飞龙使。是月，黄巢围陈州，营于州北五里。初，
贼出蓝田关，遣前锋将孟楷攻蔡州，刺史秦宗权以
兵逆战，为楷所败。宗权势窘，与贼通利。孟楷移兵攻
陈州，刺史赵犨示弱，伏兵击之，临阵斩楷。楷，贼之爱
将，深惜之。黄巢怒，悉众攻陈州。时黄巢与宗权合从，
纵兵四掠，远近皆罹其酷。时仍岁大饥，民无积聚，贼
俘人为食，其炮炙处谓之“舂磨寨”，白骨山积，丧乱之
极，无甚于斯。贼攻城急，徐州节度使时溥、许州周岌、
汴州朱全忠皆出师护援之。七月，制以西川节度使、
开府仪同三司、守太尉、同平章事、成都尹、上柱国、颍
川郡“王、食邑三千户、实封四百户陈敬瑄赐铁券。”诏
郑从谠赴行在。八月，李克用赴镇太原。制“以前振武
节度、检校司空、兼单于都护、御史大夫李国昌为检
校司徒、代州刺史、雁门已北行营节度、蔚朔等州观
察等使。”十月，李国昌卒。十一月，蔡贼秦宗权围许州。
十二月，诏河东李克用赴援陈许。忠武大将鹿晏弘
陷兴元，逐节度使牛蔚，自为留后。

四年春正月癸亥朔，车驾在成都府。二月，河东节度
使李克用将出师援陈许，河阳节度使诸葛爽以兵
屯泽州拒之。三月壬戌朔。甲戌，克用移军自河中南
渡，东下洛阳。四月辛卯朔。甲寅，沙陀军次许州，节度
使周岌、监军田从异以兵会战。贼将尚让屯太康，黄
邺屯西华，稍有刍粟。己未，沙陀分兵攻太康、西华贼
砦。庚申，尚让、黄邺遁去，官军得其刍粟，黄巢亦退保
郾城。以兵部侍郎、判度支郑昌疑以本官同平章事。
五月辛酉朔。癸亥，沙陀追黄巢而北。丁卯，次尉氏。戊
辰，大雨，平地水深三尺，沟河涨溢。贼至中牟，临汴河
欲渡，沙陀遽至，贼大骇，其党分遗杀伤，溺死殆半，尚
让一军降。时溥别将杨能、李谠、霍存、葛从周、张归霸
等降朱全忠，李周、杨景彪以残众走封丘。己巳，沙陀
渡汴河，趋封丘，黄巢兄弟悉力拒战，李克用击败之，
获所俘男女五万口，牛马万馀，并伪乘舆、法物、符印、
宝货、戎仗等三万计，得巢幼子，年六岁。黄巢既败，以
其残众东走。庚午，李克用急蹑黄巢，一日夜行二百
里，马疲乏，死者殆半。宿冤胊，粮运不及，骑军至寡，乃
与忠武监军田从异班师。甲戌，次汴州。节度使朱全
忠馆克用于上源驿，全忠以克用兵力寡弱，大军在
远，乃图之。是夜，置酒邮舍。克用既醉，全忠以兵围驿，
纵火烧之。雷雨骤作，平地水深尺馀，克用逾垣仅免，
其部下三百馀人及监军使史敬思、书纪任珪皆被
害。丙子，克用至许州，率本军还太原。庚辰，徐州将李
师悦、陈景思率兵万人追黄巢于兖州。六月，郓州节
度使朱瑄奏“大败贼于合乡。”秋七月己未朔，癸酉，贼
将林言斩黄巢、黄揆、黄秉三人首级降时溥初，徐将
李师悦与贼战于瑕丘，贼殊死战，其众殆尽。林言与
巢走至太山狼虎谷之襄王村，惧追至并命，乃斩贼
降师悦。壬午，捷书至行在，从官称贺。河东节度使李
克用累表诉屈，请讨汴州，天子优诏和解之，就加克
用阶特进，封陇西郡王以悦之。自是全忠、克用有寻
戈之怨。九月，山南西道节度使鹿晏弘为禁军所讨，
弃城拥众，东出襄、邓，大掠许州。晏弘大将王建、韩建、
张造、晋晖、李师泰各率本军归朝。田令孜以建等杨
复光故将，薄之，皆授诸卫将军，惟以王建为璧州刺
史。十月，关东诸镇上章请车驾还京。十一月，鹿晏弘
陷许州，杀周岌，自称留后，寻为秦宗权所攻。制以义
成军节度、检校太师、中书令、上柱国、晋国公王铎为
沧州刺史、义昌军节度、沧德观察处置等使。十二月
丁亥朔，大明宫留守、权知京兆尹、御史大夫、京畿制
置等使王徽，与留司百官上表，请车驾还宫。诏“以来
年正月还京。”新除沧德节度使王铎为魏博节度使。
乐彦祯害之于漳南县之高鸡泊，行从三百馀人皆
遇害。

光启元年春正月丁巳朔，车驾在成都府。己卯，僖宗
自蜀还京。二月丁亥朔。丙申，车驾次凤翔。三月丙辰
朔。丁卯，车驾至京师。己巳，御宣政殿，大赦，改元光启。
时李昌符据凤翔，王重荣据蒲、陕，诸葛爽据河阳、洛
阳，孟方立据邢、洺，李克用据太原、上党，朱全忠据汴、
滑，秦宗权据许，蔡时溥据徐、泗，朱瑄据郓、齐、曹、濮，王
敬武据淄青，高骈据淮南八州，秦彦据宣、歙，刘汉宏
据浙东，皆自擅兵赋，迭相吞噬。朝廷不能制江淮转
运，路绝两河。江淮赋不上供，但岁时献奉而已。国命
所能制者，河西、山南、剑南、岭南西道数十州，大约郡
将自擅，常赋，殆绝。藩侯废置，不自朝廷，王业于是荡
然。蔡贼秦宗权侵寇藩邻，制以徐州节度使时溥为
钜鹿王，充蔡州四面行营兵马都统。宗权将秦贤攻汴、郑不已，以汴州刺史朱全忠为沛郡王，充蔡州西
北面行营都统。杭州刺史董昌大败刘汉宏之众，进
攻越、婺、台、明等州，下之。遂以昌为越州刺史、镇东军
节度、浙江东道观察等使，以杭州大将钱镠为杭州
刺史。闰三月，镇冀节度使王镕献耕牛千头，农具九
千，兵仗十万。四月乙卯朔，以开府仪同三司、右金吾
卫上将军、左街功德使、齐国公田令孜为“左右神策
十军使。”时自蜀中护驾，令孜招募新军五十四都，都
千人，左右神策各二十七都，分为五军，令孜总领其
权。时军旅既众，南衙北司，官属万馀，三司转运，无调
发之所，度支惟以关畿税赋，支给不充，赏劳不时，军
情恣怨。旧日安邑、解县两池榷盐税课，盐铁使特置
盐官，以总其事。自黄巢乱离，河中节度使王重荣兼
领权务，岁出课盐三千车以献朝廷。至是，令孜以亲
军阙供，计无从出，乃举广明前旧事，请以两池榷务
归盐铁使，收利以赡禁军。诏下。重荣上章论诉，言“河
中地窘，悉籍盐课供军。”五月，制以河中节度使、检校
司徒、同平章事、河中尹、上柱国、琅邪郡王王重荣为
检校太傅、同平章事，兼兖州刺史、兖沂海节度观察
处置等使，代齐克让；以克让检校司徒，兼定州刺史、
御史大夫，充义武节度观察、北平军等使，代王处存；
以处存依前检校太傅、同平章事、河中尹、河中晋磁
隰节度观察等使。是月，宰臣萧遘率文武百寮上徽
号曰至德光烈孝皇帝，御宣政殿受册，大赦。六月甲
寅朔。丙辰，定州王处存奏，“幽州节度使李可举、镇州
节度使王镕，各令大将率领兵士侵攻当道臣并已
杀退。”时李可举乘天子播越，中原大乱，以河朔三镇，
休戚事同，“惟易、定二郡为朝廷所有”，乃同议攻处存
以分其地。会燕将李全忠有夺帅之志，军情相疑。全
忠方围易州，处存出奇骑以击之，燕军大败。是月，全
忠收合残众，攻幽州，李可举举室登楼，自焚而死，全
忠自称留后。沧州军乱，逐其帅杨令孜，立衙将卢彦
威为留后。制以保銮都将检校司徒，兼黔州刺史、黔
中节度观察等使曹诚检校太保，兼沧州刺史，充义
昌军节度、沧德观察等使。河中王重荣累表论列，数
令孜离间方镇。令孜遣邠宁节度使朱玫会合鄜延、
灵、夏之师讨河中。九月，朱玫屯沙苑，王重荣求援于
太原。十月，李克用率太原军南出阴地关。十一月，河
中、太原之师与禁军对垒于沙苑。十二月辛亥朔。癸
酉，官军合战，为沙陀所败，朱玫走还邠州，神策军溃
散，遂入京师肆掠。乙亥，沙陀逼京师，田令孜奉僖宗
出幸凤翔。初，黄巢据京师，九衢三内，宫室宛然。及诸
道兵破，贼争货相攻，纵火焚剽，宫室、居市、闾里，十焚
六七。贼平之后，令京兆尹王徽经年补葺，仅复安堵。
至是，乱兵复焚，宫阙萧条，鞠为茂草矣。

二年春正月辛巳朔，车驾在凤翔。李克用旋师河中，
与朱玫、王重荣同上表，请驾驻跸凤翔，仍数田令孜
之罪，乃以飞龙使杨复恭复知内枢密事。戊子，田令
孜迫乘舆请幸兴元。庚寅，车驾次宝鸡，授刑部尚书
孔纬兼御史大夫，令率从官赴行在。时车驾夜出，宰
相萧遘、裴彻、郑昌图及文武百寮不之知，扈从不及，
故令孔纬促之。萧遘恶令孜弄权，再乱京国，因邠州
奏事判官李松年至凤翔，乃令亟召朱玫迎奉。癸巳，
朱玫引步骑五千至凤翔。令孜闻邠州军至，奉帝入
散关，令禁军守灵璧。玫至，禁军溃散，遂长驱追驾至
尊途驿，嗣襄王煴疾为玫所得。时兴元节度使石君
涉开车驾入关，乃毁彻栈道，栅绝险要，车驾由他道
仅达为邠，州军踵后，崎岖危殆者数四。二月辛亥朔，
以十军观军容使、开府田令孜为剑南西川节度监
军，以内枢密使杨复恭为神策左军中尉。三月庚辰
朔。戊午，兴元节度使石君涉弃城入朱玫军内。丙申，
车驾至兴元。戊辰，以翰林学士承旨、兵部尚书、知制
诰杜让能为兵部侍郎，刑部尚书、御史大夫孔纬为
兵部侍郎，充诸道盐铁转运等使；并以本官同平章
事。保銮都将李鋋、杨守亮、杨宗守等败邠州军于凤
州。四月庚戌朔，是夜荧惑犯月角。壬子，朱玫、李昌言
迫宰相萧遘等于凤翔驿舍，请嗣襄王煴权监军国
事。玫自为大丞相，兼左右神策十军使，遂驱率文武
百寮，奉襄王还京师。五月己卯朔。庚辰，襄王僭即皇
帝位，年号建贞。以萧遘初沮襄王监国之命，罢知政
事，为太子少师。以朱玫为侍中、诸道盐铁转运使。以
裴彻为门下侍郎、右仆射、同平章事，判度支，中书侍
郎，刑部尚书、平章事，郑昌图判户部事。萧遘移疾归
河中之永乐。《伪制》加诸侯官爵。以淮南节度使、检校
太尉、兼侍中高骈为太师、中书令、江淮盐铁转运、诸
道行营兵马都统；又以淮南右都押衙、和州刺史吕
用之检校兵部尚书，兼广州刺史、岭南东道节度使。
令户部侍郎柳涉往江淮宣谕，户部侍郎夏侯潭河
北宣谕。诸藩节将多授其伪署，惟定州、太原、宣武、河
中拒而不受。是月，星孛于箕、尾，历北斗、摄提、荆南、襄
阳仍岁蝗旱，米斗三十千，人多相食。杨复恭兄弟于河中、太原有破贼连衡之旧，乃奏遣谏议大夫刘崇
望赍诏宣谕，达复恭之旨，王重荣、李克用欣然听命。
寻遣使贡奉，献缣十万疋，愿杀朱玫自赎。崇望使还，
君臣相贺。六月己酉朔，以扈跸都将杨守亮为金州
刺史、金商节度、京畿制置使。守亮率师二万趋金州，
与王重荣、李克用犄角进军。时朱玫遣将王行瑜率
邠、宁、河西之师五万屯凤州，保銮都将李鋋、李茂贞、
陈珮等抗之于大唐峰。七月戊寅朔，蔡贼秦宗权陷
许州，杀鹿晏弘。以金商节度使杨守亮检校司徒，兼
兴元尹，充南山西道节度等使。王行瑜急攻兴州，守
亮出师击败之。八月，幽州节度使李全忠卒，三军立
其子匡威为留后。九月，杨守亮复败邠州军于凤州，
军容杨复恭密遣人说王行瑜，令谋归国。十月，壬子
朔，滑州军乱，逐其帅安师儒，推牙将张骁主留后军
务。师儒奔汴州，朱全忠杀之，遂以兵攻滑，斩张骁以
告行在。朝廷以汴帅全忠兼领“义成军节度使。”壬辰
夜，白虹见西方。十一月，蔡贼孙儒陷郑州，刺史李璠
遁免。儒引军攻河阳。十二月乙巳朔。是月，朱玫爱将
王行瑜受密诏，自凤州率众还长安。辛酉，行瑜斩朱
玫及其党与数百人，纵兵大掠。是冬苦寒，九衢积雪，
兵入之夜，寒冽尤剧。民吏剽剥之后，僵冻而死蔽地。
裴彻、郑昌图及百官奉襄王奔河中。王重荣绐称迎
奉，执煴斩之，械裴彻、郑昌图于狱，文武官寮遭戮者
殆半。重荣函襄王首赴行在。刑部奏请御兴元城南
门阅俘馘受贺。下礼院定仪注。博士殷盈孙奏曰：“伏
以伪煴违背宗社，僭窃乘舆，欺天之祸既盈，盗国之
罪斯重，果至覆败，以就诛戮，九重之妖祲既除，万国”
之生灵共庆。宜陈贺礼，以显皇猷。然物议之间，有所
未允。臣按《礼经》，公族有罪。狱既具，有司闻于公曰：“某
之罪在大辟。”君曰：“‘赦之’。如是者三。有司走出致刑，君
复使谓之曰：‘虽然，固当赦之’。有司曰：‘不及矣’。”君为之
素服不乐三月。《左传》：卫君在晋，卫臣元咺立卫君之
弟叔武。卫君入国，叔武为前驱所杀，“卫君哭之，《左氏》
书焉。今伪煴，皇族也，虽犯殊死之罪，宜就屠戮，其可
以朝群臣而受贺乎？臣以为煴引系金枝，名标玉牒，
迫胁之际，不能守节效死，而乃甘心逆谋，罪实滔天，
刑不可赦。已为军前处置，宜即黜为庶人，绝其属籍，
其首级仍委所在以庶人礼收葬。大捷之庆，当以朱
玫首级到日称贺，为得其宜。上不轸于宸衷，下无伤
于物体，协《礼经》之旨，祛中外之疑。”遂罢贺礼。及朱玫
传首至，乃御楼受俘馘。是月，蔡贼孙儒陷河阳，诸葛
爽奔归汴州，别将李罕之出据泽州，张全义据怀州。
三年春正月乙亥朔，车驾在兴元府。制以邠州都将
王行瑜检校刑部尚书，兼邠州刺史，邠宁庆节度使；
保銮都将李鋋检校司空、黔州刺史、黔中节度观察
使；扈跸都头李茂贞为检校尚书左仆射、洋州刺史、
武定军节度使；扈跸都头杨守宗为金州刺史、金商
节度等使；保銮都将陈珮检校尚书右仆射，为宣州
刺史、宣歙观察使；兵部侍郎、诸道租庸使张濬本官
同平章事。二月乙巳朔，润州牙将刘浩、度支使薛朗
同谋逐其帅周宝，刘浩自称“留后。”三月乙亥朔。甲申，
车驾还京，次凤翔。以宫室未完，节度使李昌符请驻
跸以俟毕工。河中械送伪宰相裴彻、郑昌图，命斩之
于岐山县。太子少师致仕萧遘赐死于永乐县。以特
进、监修国史、门下侍郎、吏部尚书、平章事孔纬领诸
道盐铁转运使。以集贤殿大学士、中书侍郎、兵部尚
书、平章事杜让能进封襄阳郡公，增食邑三千户。四
月甲辰朔，扬州牙将毕师铎自高邮率戍兵攻扬州，
下之，囚高骈于别室，自总军政。蔡贼秦贤攻汴州，周
列三十六砦。朱全忠乞师于兖、郓，朱瑾率师来赴，屯
封禅寺。朱瑄屯静戎镇。五月甲戌朔。乙亥，秦宗权自
率众来应秦贤，壬午，郓、兖、汴三镇之师，大破蔡贼于
边孝村，宗权退走。孙儒闻秦贤败，尽驱河阳之人杀
之，投尸于河，焚烧闾井而去。王师收孟、洛、许、汝、怀、郑、
陕、虢等州，诏以扈驾都头杨守宗权知许州事，汴将
孟从益权知郑州事，诸葛爽旧将李罕之自泽州收
河阳，怀州刺史张全义收洛阳，扬州牙将毕师铎召
宣州观察使秦彦入扬州，推为节度使。六月癸卯朔。
戊申，天威军都头杨守立与李昌符争道，麾下相殴，
上命中使谕之，不止。是夜，严兵为备。己酉，守立以兵
攻昌符，战于通衢，昌符兵败，出保陇州，命扈驾都将
李茂贞攻之。甲寅，河中牙将常行儒杀其帅王重荣，
推重荣兄重盈为兵马留后。丙辰，太常礼院奏：“太庙
十一室，并祧庙八室，孝明太后等别庙三室，自车驾
再幸山南，并经焚毁，神主失坠。今大驾还京，宜先葺
宗庙神主，然后还宫。”遂诏修奉太庙，使宰相郑延昌
修奉。是时，宫室未完，国力方困，未暇举行旧制，延昌
请权以少府监大厅为太庙。太庙凡十一室，二十三
间，间十一架。今“监五间，请添造成十一间，以备十一
室之数。”敕曰：“敬依典礼。”七月壬申朔，陇州刺史薛知
筹以城降李茂贞，遂拔陇州，斩李昌符。昌仁等传首献于行在。丙子，制以武定军节度使、检校尚书左仆
射，兼洋州刺史、御史大夫、上柱国、陇西郡公、食邑一
千五百户李茂贞检校司空、同平章事，兼凤翔尹、凤
翔陇右节度等使。九月辛未朔，淮南节度使高骈为
其牙将毕师铎所杀。杨行密急攻广陵，蔡贼秦宗权
遣其将孙儒将兵三万渡淮，争扬州，城中食尽。十月，
秦彦、毕师铎溃围奔于孙儒军，行密入据扬州。十一
月，秦彦引孙儒之兵攻广陵，行密遣使求援于朱全
忠，制授全忠“检校太尉、侍中，兼扬州”大都督府长史，
充淮南节度观察等使、行营兵马都统。汴将李璠率
师至淮口以援之。十二月己巳朔，东川节度使顾彦
朗、璧州刺史王建连兵五万攻成都。陈敬瑄告难于
朝，诏中使谕之。

文德元年春正月己亥朔，车驾在凤翔。制“故凤翔陇
右节度观察处置等使、检校司徒、同平章事、兼凤翔
尹、上柱国、荥阳郡开国公、食邑三千户；郑畋赠司徒，
谥曰文昭。”蔡贼孙儒斩秦彦、毕师铎于高邮。二月己
己朔。壬午，车驾在凤翔。至京师，魏博军乱，逐其帅乐
彦祯。彦祯子相州刺史从训率众攻魏州，牙将立其
小校罗宗弁为留后，出兵拒之。从训求援于汴，朱全
忠遣将朱珍渡河赴之。戊子，上御承天门，大赦，改元
文德。宰相韦昭度兼司空，孔纬、杜让能加左右仆射，
进阶开府仪同三司，并赐号“持危启运保乂功臣”；张
濬兼兵部尚书，进阶开府仪同三司；左右神策十军
观军容使、左金吾卫上将军、左右街功德使、上柱国、
弘农郡开国公杨复恭进封魏国公，加食邑七千户，
赐号“忠贞启圣定国功臣。”以保銮都将、黔中节度使
李鋋检校司徒、平章事，保銮都将陈珮检校司空、广
州刺史、岭南东道节度使，藩镇诸侯进秩有差。宰臣
韦昭度率文武百寮上徽号曰“圣文睿德光武弘孝
皇帝。”三月戊戌朔，正殿受册。庚子，上暴疾。壬寅，大渐。
癸卯，宣制立弟寿王杰为皇太弟，勾当军国事。是夕，
崩于武德殿，圣寿二十七。群臣上谥曰“惠圣恭定孝
皇帝”，庙号僖宗。其年十二月，葬于靖陵。